बोरीच्या प्रतिभा स्पोर्ट्स क्लबान आयोजीत केल्ली अखील गोंय पांवड्या वयले बिगर मानांकीत टेबल टॅनीस सर्तींत ट्रोंड डायस, अर्लिश्का कुलासो, साई भरणे, सुरेंद्र चुबे हांकां वेगळ्यावेगळ्या गटांत वस्तादपण फावो जालें. तशेंच पॅरा सायकलींग गटांत लॉएड फर्नांडीसान जाल्यार पॅरा स्टॅण्डींग गटांत चेतन साळगांवकार हाणें वस्तादपण जोडलें.
 वट्ट चार गटांनी 122 खेळगड्यांनी वांटो घेतिल्लो. ही सर्त फातोड्डेंच्या इन्डोर स्टेडियमांत आयोजीत केल्ली. सर्तीचें उक्तावण प्रतिभा फ्रॅण्ड्स सर्कलाचे अध्यक्ष जयंत मिरिंगकर, ज्येश्ठ खेळगडो विष्णू कोलवाळकार, खाशेले निमंत्रीत डॉ. निलेश कोरडे, प्रतिभा स्पोर्ट्स क्लबाचे अध्यक्ष विश्वास प्रभुदेसाय, उपाध्यक्ष विश्वंभर देवारी, मिलिंद देवारी हांणी दिवली पेटोवन उक्तावण केलें.
 सर्तीचें अनावरण नवनिर्वाचीत पंच जयेश नायकान केलें. सर्त 12 वर्सां पिराये सकयल्या, 15 वर्सां पिराये सकयल्या, पॅरा गटांत सायकल आनी उक्त्या गटांत जाली.
 इनामां भेटवण सुवाळ्याक मुखेल सोयरे म्हणून आदले खासदार अॅड. नरेंद्र सावयकार, मडगांव रोटरीचे अध्यक्ष दीप कारापूरकार, दक्षीण गोंय टेबल टॅनीस कावन्सिलाचे अध्यक्ष विक्रांत वेर्लेंकार, प्रतिभाचे अध्यक्ष विश्वास प्रभुदेसाय उपस्थीत आशिल्ले.
 सविस्तर निकालः 12 वर्सां पिराये सकयलो चल्यां गटः 1) ट्रोंड डासस, 2) अर्थ सहकारी, 12 वर्सां पिराये सकयलो चलयां गटः 1) अर्लिश्का कुलासो, 2) अन्या म्हाळशेंकार.
 15 वर्सां पिराये सकयलो चल्यां गटः 1) साई भरणे, 2) ध्रुव कामत, 12 वर्सां पिराये सकयलो चलयां गटः 1) अन्वी नाडकर्णी, 2) रिद्धिमा नायक.
 पॅरा सायकलींग गटः लॉएड फर्नांडीस जैतिवंत जाल्यार मोझेस रॉड्रगीश उपवस्ताद. पॅरा स्टॅण्डींग गटांत चेतन साळगांवकार हाणें जैत जोडलें. जाल्यार गोपाळ नायक उपवस्ताद थारलो.
 गोंय खेळां प्राधिकरण, रोटरी क्लब मडगांव, दक्षीण गोंय टेबल टॅनीस संघटना हांच्या जोड पालवान सर्त आयोजीत केल्ली. सर्तीक खेळां खात्याचे अजय गावडे, मोनिका दोरादो, राजेश नायक आनी कर्मचाऱ्यांनी सहकार्य केलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 